Фицрој Маклејн је заједно са партизанима био на разним ратиштима широм Југославије. Одиграо је значајну улогу у проширивању веза између савезника и НОВЈ у погледу признања, снабдевања, опремања, евакуације цивила и рањеника и ваздушне подршке. Између осталог, са члановима своје мисије, стигао је у Београд у току операција за његово ослобађање 1944. 6. јануара 1945. маршал Југославије Јосип Броз и шеф британске војне мисије Фицрој Маклејн су склопили споразум о успостављању ваздухопловне базе код Задра за потребе савезничког ваздухопловства у борби против немачких снага. Фицрој Маклејн је гајио јаку емотивну везу са Црном Гором, о чему је једном приликом рекао: „Ако бих се икада поново родио, поред Шкотске, желио бих да живим и у Црној Гори, и да ме најтежим тренуцима живота бране Црногорци”.